ការសម្ភាសន៍របស់បងស្រី ចក់ សាន

ធ្វើឡើងនៅភូមិក្បាលអូរ ឃុំដំរិល ស្រុកអូររាំងឪ ខេត្តត្បូងឃ្មុំ

ធ្វើឡើងនៅថ្ងៃទី២៩ ខែ០៦ ឆ្នាំ២០១៨

ក៖ អ្នកសំភាសន៍ឈ្មោះ គង់ ចាន់ណាក់ ខ៖ អ្នកដែលត្រូវបានគេសំភាសន៍ឈ្មោះ ចក សាន

ការសម្ភាសន៍ជីវប្រវត្តិសង្ខេបរបស់ឈ្មោះ ចក់ សាន

ក៖ ដំបូងជំរាបសួរ ខ្ញុំឈ្មោះ គង់ចាន់ណាក់ ហើយខ្ញុំមកពីគម្រោងជីវប្រវត្តិផ្ទាល់ខ្លួនរបស់ប្រជាជន កម្ពុជា ដែលធ្វើឡើងដោយសាកលវិទ្យាល័យមួយនៅសហរដ្ឋអាមេរិច ដែលមានឈ្មោះថា សាកល វិទ្យាល័យ ប៊ី វ៉ាយ យ៉ូ ហើយសំរាប់សាកលវិទ្យាល័យមានគោលបំណងដើម្បីជួយថែរក្សាពីប្រវត្តិ របស់ប្រជាជនកម្ពុជាដើម្បីទុកអោយកូនចៅហើយនឹងបងប្អូនរបស់យើងដើម្បីគាត់អាចរៀនហើយស្គាល់ពីប្រវត្តិរបស់ជីដូនជីតា។​ ហើយសំរាប់ការសម្ភាសន៍របស់យើងធ្វើនៅភូមិក្បាលអូរ ឃុំដំរិល ស្រុកអូររាំងឪ ខេត្តត្បូងឃ្មុំ។ ហើយយើងធ្វើឡើងនៅថ្ងៃទី២៩ ខែ០៦ ឆ្នាំ២០១៨។ ហើយអញ្ចឹង បងស្រីសំរាប់ការសម្ភាសន៍នឹងយើងនឹងថតជាសំលេងហើយនឹងថតរូបភាពដើម្បីយើងយកទៅដាក់នៅលើវេបសាយរបស់សាកលវិទ្យាល័យដើម្បីសាកលវិទ្យាល័យអាចទុកអោយកូនចៅរបស់យើងអាចមើលហើយនឹងស្តាប់។ ហើយអញ្ចឹង តើបងស្រីយល់ព្រមអោយខ្ញុំយកសំលេងហើយនឹងរូបថត​ បងស្រីយកទៅដាក់នៅលើវេបសាយរបស់សាកលវិទ្យាល័យទេបងស្រី?

ខ៖ មានរូបថតដែរ?

ក៖ យើងថតជាសំលេងហើយ យើងថតរូបថតយើងមួយសន្លឹងយកទៅដាក់នៅលើវេបសាយរបស់ សាកលវិទ្យាល័យ។ ហើយអញ្ចឹង បងស្រីយល់ព្រមអោយយើងយកទៅដាក់លើវេបសាយរបស់ សាលកវិទ្យាល័យទេ បងស្រី?

ខ៖ អោយតើ យកទៅណាយកទៅ។

ក៖ អញ្ចឹងអរគុណច្រើនហើយបងស្រីដែលអនុញ្ញាតិអោយយើងយករូបថតហើយនឹងសំលេងរបស់ បងស្រីទៅដាក់នៅលើវេបសាយរបស់សាកលវិទ្យាល័យ។ ហើយអញ្ចឹង សំរាប់ដំបូង តើបងស្រី មានឈ្មោះអ្វីដែរ បងស្រី?

ខ៖ ខ្ញុំមានឈ្មោះ ចក់ សាន។

ក៖ ហើយអញ្ចឹង បងស្រីមានឈ្មោះហៅក្រៅទេ បងស្រី?

ខ៖ អត់ទេ មានតែប៉ុណ្ណឹង។

ក៖ អូ! មានតែប៉ុណ្ណឹងទេ មានតែមួយនឹងទេ។ ហើយអញ្ចឹង កាលពីនៅក្មេងៗ តើគេហៅឈ្មោះ បងស្រីថាម៉េចដែល កាលនៅក្មេងៗ?

ខ៖ គេហៅឈ្មោះ សាន។

ក៖ ហើយអញ្ចឹង សំរាប់សព្វថ្ងៃនេះបងស្រីមានអាយុប៉ុន្មានឆ្នាំហើយ បងស្រី?

ខ៖ ខ្ញុំមានអាយុសែសិបប្រាំបីឆ្នាំហើយ។

ក៖ បងស្រីមានអាយុសែសិបប្រាំបីឆ្នាំ។ ហើយអញ្ចឹង តើបងស្រីនៅចាំថាបងស្រីបានកើតនៅក្នុង ឆ្នាំណាទេ បងស្រី?

ខ៖ អត់ចាំផង។

ក៖ បងស្រីអាយុសែសិបប្រាំបីឆ្នាំ ហើយអញ្ចឹងបងស្រីប្រហែលជាកើតក្នុងឆ្នាំមួយពាន់ប្រាំបួនរយ ចិតគត់។ ហើយអញ្ចឹងសំរាប់បងស្រីនៅចាំថាបងស្រីកើតដូចជាឆ្នាំខ្មែរយើង ឆ្នាំអីទេបងស្រី? ឆ្នាំខ្មែរយើងដូចជាឆ្នាំ ជូត ឆ្លូវ ខាល ថោះ?

ខ៖ ខ្ញុំកើតឆ្នាំកុរ។

ក៖ បាទ បាទ!!!!​ ហើយអញ្ចឹងសំរាប់បងស្រីបានកើតនៅក្នុងខេត្តណាដែរ បងស្រី?

ខ៖ ខ្ញុំកើតនៅក្នុងខេត្តត្បូងឃ្មុំ។

ក៖ បងស្រីកើតក្នុងខេត្តត្បូងឃ្មុំ! ហើយអញ្ចឹង តើបងស្រីបានកើតនៅក្នុង ភូមិ ឃុំ ស្រុក អីគេដែរ?

ខ៖ ខ្ញុំកើតនៅភូមិក្បាលអូរ ឃុំដំរិល ស្រុកអូររាំងឪ ខេត្តត្បូងឃ្មុំ។

ក៖ ហើយអញ្ចឹង សំរាប់បងស្រីមានបងប្អូនចំនួនប៉ុន្មាននាក់ដែរ បងស្រី?

ខ៖ ខ្ញុំមានបងប្អូនចំនួនបួននាក់។

ក៖ ហើយអញ្ចឹង សំរាប់បងប្អូនរបស់បងស្រី មានស្រីប៉ុន្មាននាក់ ហើយប្រុសប៉ុន្មាននាក់ដែរ បងស្រី?

ខ៖​ ប្រុសពីរនាក់ ហើយស្រីពីរនាក់។

ក៖ ហើយអញ្ចឹង សំរាប់បងស្រីជាកូនទីប៉ុន្មានដែរនៅក្នុងក្រុមគ្រួសារបស់បងស្រី?

ខ៖​ ខ្ញុំជាកូនទីមួយ។

ក៖ អូ! អញ្ចឹងបងគេបង្អស់! ហើយអញ្ចឹង តើបងអាចជួយរៀបរាប់ឈ្មោះបងប្អូនរបស់បងស្រី ទាំងបូននាក់បានទេ?

ខ៖ ទីមួយខ្ញុំឈ្មោះសាន ហើយទីពីរឈ្មោះ នៅ ហើយទីបីឈ្មោះ នឿន ហើយទីបួនឈ្មោះ ម៉ៃ។

ក៖ ហើយអញ្ចឹង ពេលនៅក្មេងៗ តើបងស្រីចូលចិត្តធ្វើអ្វីខ្លះជាមួយបងប្អូនរបស់បងស្រី?

ខ៖ មើលគោ មើលក្របី ស្ទូង នឹងមានទៅណាលោកអើយ។

ក៖ ហើយអញ្ចឹង សំរាប់សព្វថ្ងៃនេះបងប្អូនរបស់បងស្រី តើពួកគាត់រស់នៅកន្លែងណាខ្លះដែរ បងស្រី?

ខ៖ ពួកគាត់រស់នៅប្រទេសថៃ ស៊ីឈ្នួលគេអស់ហើយនៅប្រទេសថៃនៅតែខ្ញុំមួយទេ។

ក៖ ហើយអញ្ចឹង ពួកគាត់ទៅទាំងអស់គ្នាតែម្តងបងស្រី?

ខ៖​ ហ្នឹងហើយ ទៅទាំងអស់គ្នា។

ក៖ អូ! អញ្ចឹងនៅតែបងស្រីមួយនៅក្នុងភូមិនឹង។ ហើយអញ្ចឹង ពួកគាត់រស់នៅនឹង តើពួកគាត់ធ្វើការ អីគេដែរ បងស្រី?

ខ៖ ធ្វើសំណង់ មួយជូតផ្ទះអោយគេ ហើយមួយទៀតធ្វើនៅកន្លែងគ្រឿងដែកអីនឹង រើសខ្ចៅខ្ចង អោយគេនឹង។

ក៖ អូ! អញ្ចឹងធ្វើការអោយក្រុមហ៊ុន! ហើយអញ្ចឹងសំរាប់ម្តាយរបស់បងស្រី តើគាត់មានឈ្មោះអ្វីដែរ បងស្រី?

ខ៖ ម្តាយរបស់ខ្ញុំគាត់ឈ្មោះ សាន់។

ក៖ ហើយអញ្ចឹង សំរាប់សព្វថ្ងៃនេះ តើគាត់មានអាយុប៉ុន្មានឆ្នាំហើយបងស្រី?

ខ៖ ម្តាយរបស់ខ្ញុំគាត់មានអាយុចិតសិបឆ្នាំ។

ក៖ ហើយអញ្ចឹង សំរាប់ម្តាយរបស់បងស្រី តើគាត់បានកើតនៅកន្លែងណាដែរ បងស្រី?

ខ៖​ ម្តាយរបស់ខ្ញុំគាត់កើតនៅនឹងដែរ។

ក៖ អូ! ម្តាយរបស់បងស្រីគាត់បានកើតនៅភូមិក្បាលអូរនឹងដែរ។ ហើយអញ្ចឹង សំរាប់សព្វថ្ងៃនេះគាត់មានរស់តើទេបងស្រី?

ខ៖ ចា៎! សព្វថ្ងៃគាត់នៅរស់ទេ។

ក៖ ហើយអញ្ចឹង សំរាប់សព្វថ្ងៃនេះ តើម្តាយរបស់បងស្រីគាត់រស់នៅកន្លែងណាដែរ បងស្រី?

ខ៖​ គាត់រស់នៅក្នុងភូមិនឹងដែរ តែផ្ទះនៅខាងត្បូង។

ក៖ អូ! គាត់រស់នៅខាងត្បូងតែនៅក្នុងភូមិនឹងដែរ។ ហើយអញ្ចឹង សំរាប់ឪពុករបស់បងស្រី​ តើគាត់មានឈ្មោះអ្វីដែរ បងស្រី?

ខ៖ ឪពុករបស់ខ្ញុំគាត់ឈ្មោះ ចក់។

ក៖ ហើយអញ្ចឹង សំរាប់សព្វថ្ងៃនេះឪពុករបស់បងស្រី តើគាត់មានអាយុប៉ុន្មានឆ្នាំហើយ?

ខ៖ ឪពុករបស់ខ្ញុំគាត់ស្លាប់តាំងពីខ្ញុំនៅតូច ពួកពលពតអ្នកសំលាប់គាត់ ពេលកើតមកមិនតាំងបានឃើញមុខឪពុកផង។

ក៖ ហើយអញ្ចឹង សំរាប់ឪពុករបស់បងស្រី តើគាត់កើតនៅកន្លែងណាដែរ បងស្រីដឹងទេ?

ខ៖ ឪពុករបស់ខ្ញុំគាត់កើតនៅក្នុងភូមិយៀក។

ក៖ ហើយអញ្ចឹង ភូមិយៀក នឹងស្ថិតនៅក្នុងឃុំដំរិលដែរមែនទេ បងស្រី?

ខ៖ ហ្នឹងហើយ នៅក្នុងឃុំដំរិលដែរ។

ក៖ អូ! អញ្ចឹងនៅក្នុងឃុំដំរិលដែរ ក្នុងឃុំដំរិលដូចគ្នា គ្រាន់តែនៅក្នុងភូមិខុសគ្នា។ ហើយអញ្ចឹង តើឪពុករបស់បងស្រីគាត់បានស្លាប់យូរហើយ?

ខ៖ គាត់ស្លាប់យូរហើយ។

ក៖ ហើយអញ្ចឹង ពេលដែលឪពុករបស់បងស្រីបានស្លាប់ តើបងស្រីមានអាយុប៉ុន្មានឆ្នាំហើយ?

ខ៖​ ទេមិនដឹងជាអាយុប៉ុន្មានទេមិនចាំផងកាលនឹងនៅដើរស្លេស្លឺ(ស្លេស្លឺមានន័យថាមិនទាន់ដឹងអី)។

ក៖ ហើយអញ្ចឹង សំរាប់ឪពុករបស់បងស្រី កាលគាត់នៅរស់ តើគាត់ប្រកបមុខរបរអ្វីដែរ បងស្រី?

ខ៖ ធ្វើស្រែចំការ ហើយធ្វើការងារខាងរាជការ កាលនឹង។

ក៖ អូ! អញ្ចឹងគាត់ធ្វើការរដ្ឋ! ហើយអញ្ចឹងសំរាប់ម្តាយបងស្រីកាលគាត់នៅរស់ តើគាត់ប្រកបមុខរបរអ្វីដែរ​​ បងស្រី?

ខ៖ ម្តាយរបស់ខ្ញុំគាត់ធ្វើស្រែ កសិករ កាលយើងធ្វើរួម។

ក៖ អូ! កសិកររួម! ហើយអញ្ចឹង សំរាប់ម្តាយរបស់បងស្រីគាត់មានចរិតដូចម្តេចដែរ បងស្រី?

ខ៖ ម្តាយរបស់ខ្ញុំគាត់ស្លូតបូតធម្មតា។

ក៖ ហើយអញ្ចឹងសំរាប់ឪពុករបស់បងស្រីគាត់មានចរិតដូចម្តេចដែរ បងស្រី?

ខ៖ ថាវាមិនដឹង គាត់ស្លូតដែរនឹង តែវាមិនដឹងមុខម៉េចផង មិនទាន់ស្គាល់ឪពុកផងគាត់ស្លាប់បាត់ហើយ បើសំរាប់ប្អូនខ្ញុំឈ្មោះនៅកាលគាត់ស្លាប់នឹងវានៅក្រហមរងៀល។

ក៖ ហើយអញ្ចឹងសំរាប់បងស្រី តើបងស្រីធ្លាប់មានអនុស្សាវរីយ៍អ្វីល្អៗជាមួយម្តាយរបស់បងស្រីទេ?

ខ៖ អនុស្សាវរីយ៍អញ្ចឹង ធម្មតាម្តាយរកស៊ីចិញ្ចឹមកូនទៅ ពិបាកខ្លះទៅស្រួលខ្លះទៅ ហូបបបរខ្លះទៅ ហូបបាយខ្លះទៅ ជំនាន់ពលពតយើងដែលមានអីដូចសម័យឥលូវ។ រស់យ៉ាងពិបាករហូតមកដល់សព្វថ្ងៃនឹងទៅ។

ក៖ ហើយអញ្ចឹង សំរាប់ម្តាយរបស់បងស្រី តើគាត់ធ្លាប់ប្រាប់បងស្រីពីជីវិតគាត់កាលគាត់នៅក្មេងៗអោយបងស្រីស្តាប់ទេ?

ខ៖ ម្តាយរបស់ខ្ញុំគាត់មិនដែលនិយាយប្រាប់ផង កើតមកឃើញតែគាត់ដើរស្ទូង ស្ទួចត្រីចិញ្ចឹមកូនលំបាកលំបិន។

ក៖ ហើយអញ្ចឹង សំរាប់បងស្រីមាននៅចាំឈ្មោះជីដូនជីតាខាងម្តាយរបស់បងស្រីទេ?

ខ៖ ជីដូនជីតាខាងម្តាយរបស់ខ្ញុំឈ្មោះ តា វក យាយ ឃុត។

ក៖ ហើយអញ្ចឹង សំរាប់ពួកគាត់កើតពេលណាបងស្រីមាននៅចាំទេ?

ខ៖ អត់ចាំទេ ខ្លួនឯងមិនតាំងចាំផងទំរាំយាយតាទៀត។

ក៖ ហើយអញ្ចឹង សំរាប់ជីដូនជីតាខាងម្តាយរបស់បងស្រី តើពួកគាត់មានស្រុកកំណើតនៅកន្លែងណាដែរបងស្រី?

ខ៖ ស្រុកកំណើតពួកគាត់នៅភូមិក្បាលអូរយើងនឹង។

ក៖ អូ! ពួកគាត់កើតនៅនឹងភូមិក្បាលអូរនឹងដែរ។​ ហើយអញ្ចឹង តើពួកគាត់បានស្លាប់អស់ហើយ បងស្រី?

ខ៖ ពួកគាត់ស្លាប់អស់ហើយ ខ្ញុំមិនតាំងបានឃើញមុខយ៉ាងម៉េចផង។

ក៖ អូ! អញ្ចឹងមានន័យថា បងស្រីមិនដែលបានជួបពួកគាត់ទេតាំងពីកើតមក។

ខ៖ មិនដែលបានជួបទេ លឺតែឈ្មោះទេ។

ក៖ លឺតែឈ្មោះមិនដែលបានឃើញមុខទេ។ ហើយអញ្ចឹងសំរាប់បងស្រីមាននៅចាំឈ្មោះជីដូនជីតាខាងឪពុករបស់បងស្រីទេ?

ខ៖ ជីដូនជីតាខាងឪពុករបស់ខ្ញុំឈ្មោះ តា​ ទុយ យាយ ជឹម។

ក៖ អូ! យាយជឹម តាទុយ! ហើយអញ្ចឹង តើពួកគាត់បានកើតនៅពេលណាបងស្រីមាននៅចាំទេ?

ខ៖ មិនចាំទេ ដឹងតែថាពេលទៅលេងជាមួយគាត់កាលខ្ញុំនៅតូចៗគាត់ជរាទៅហើយ។

ក៖ អូ! អញ្ចឹងមានន័យថាបងស្រីធ្លាប់បានជួបជាមួយពួកគាត់ដែរ។

ខ៖ ជួបតើ តែជួបក៏មិនចំណាំដែរ ព្រោះនៅតូចៗពេក។

ក៖ ហើយអញ្ចឹងសំរាប់ជីដូនជីតាខាងឪពុករបស់បងស្រី តើពួកគាត់មានស្រុកកំណើតនៅកន្លែងណាដែរ បងស្រី?

ខ៖ ជីដូនជីតាខាងឪពុករបស់ខ្ញុំគាត់មានស្រុកកំណើតនៅភូមិយៀកនឹងដែរ។

ក៖ បាទ! បាទ! ពួកគាត់នៅភូមិយៀក ឃុំដំរិល! ហើយអញ្ចឹង តើពួកគាត់បានស្លាប់យូរហើយ បងស្រី?

ខ៖ ពួកគាត់បានស្លាប់យូរហើយ។

ក៖ ហើយអញ្ចឹង ពេលដែលជីដូនជីតាខាងឪពុករបស់បងស្រីស្លាប់ តើបងស្រីមានអាយុប៉ុន្មានឆ្នាំហើយ បងស្រី?

ខ៖ មិនដឹងអាយុប៉ុន្មានទេ នៅតូចអត់ដឹង។

ក៖ អូ! នៅតូចពេកអត់ដឹង។
ខ៖ យាយមកពីកៀរវិញហើយបានស្លាប់។

ក៖ អូ! អញ្ចឹងមកពីជំនាន់ពលពតវិញហើយបានគាត់ស្លាប់។ ហើយអញ្ចឹង សំរាប់ក្រុមគ្រួសារបងស្រីរស់នៅក្នុងខេត្តនេះអស់រយៈពេលប៉ុន្មានឆ្នាំហើយបងស្រី?

ខ៖ រស់នៅនឹងតាំងពីតូច តាំងពីកើតមក។

ក៖ តាំងពីកើតមករស់នៅក្នុងខេត្តនឹងតែម្តង មិនដែលបានទៅណាទេ។ ហើយអញ្ចឹង សំរាប់បងស្រីមានសាច់ញាត្តិដទៃដែលរស់នៅក្រៅពីប្រទេសខ្មែរទេ បងស្រី?

ខ៖ អត់ទេ មានតែទៅថៃនឹង។

ក៖ អូ! មានតែបងប្អូនដែលទៅធ្វើការនៅប្រទេសថៃនឹង។

ខ៖ ហើយបើ់ថាទៅប្រទេសគេផ្សេងៗគ្មានទេ មានតែទៅប្រទេសថៃទេ។

ក៖ ហ្នឹងហើយ ទៅធ្វើការនៅប្រទេសថៃ។ ហើយអញ្ចឹង សំរាប់ប្តីរបស់បងស្រី តើគាត់មានឈ្មោះអ្វីដែរ បងស្រី?

ខ៖ ប្តីរបស់ខ្ញុំគាត់ឈ្មោះ ស៊ឹង។

ក៖ ហើយអញ្ចឹង បងស្រីបានរៀបអាពាហ៍ពិពាហ៍ជាមួយគាត់នៅឆ្នាំណាដែរ បងស្រី?

ខ៖ រៀបអាពាហ៍ពិពាហ៍ជាមួយគាត់បានជាងដប់ឆ្នាំ ម្ភៃឆ្នាំហើយ។

ក៖ ជាងម្ភៃឆ្នាំហើយ! ហើយអញ្ចឹង ពេលដែលបងស្រីរៀបការជាមួយគាត់នឹង តើបងស្រីមានអាយុប៉ុន្មានឆ្នាំហើយ បងស្រី?

ខ៖ ពេលខ្ញុំរៀបការជាមួយគាត់នឹងខ្ញុំអាយុជាងម្ភៃឆ្នាំ។

ក៖ អាយុជាងម្ភៃឆ្នាំ! ហើយអញ្ចឹងពេលដែលរៀបការនឹង តើបានរៀបការនៅកន្លែងណាដែរបងស្រី?

ខ៖​ រៀបការនៅនឹង។

ក៖ អូ! នៅនឹងភូមិនឹងដែរ។ ហើយអញ្ចឹង សំរាប់អាពាហ៍ពិពាហ៍នឹងរៀបចំឡើងដោយឪពុកម្តាយ ឬក៏រៀបចំឡើងដោយខ្លួនឯង បងស្រី?

ខ៖ ឪពុកម្តាយគាត់អ្នករៀបចំអោយ។

ក៖ អូ! ឪពុកម្តាយគាត់អ្នករៀបចំអោយ។ ហើយអញ្ចឹងសំរាប់អាពាហ៍ពិពាហ៍នឹងមានថ្លៃជំនួនដែរឬទេបងស្រី?

ខ៖ អត់មានទេក្រមាននរណាគេផ្គាប់ទេ មិនដូចឥលូវទេ ឥលូវដល់តែមានមួយពាន់ពីរពាន់បានគេយក។

ក៖ តែកាលនឹងអត់មានទេ! ហើយអញ្ចឹង បងស្រីហើយនឹងប្តីរបស់បងស្រីបានជួបគ្នាលើកដំបូងនៅកន្លែងណាដែរ បងស្រី?

ខ៖ ជួបគ្នានៅនឹង។

ក៖ ហើយអញ្ចឹង បងស្រីហើយនឹងប្តីរបស់បងស្រីមានកូនចំនួនប៉ុន្មាននាក់ដែរ?

ខ៖ មានកូនតែម្នាក់ទេ។

ក៖ អូ! មានកូនតែម្នាក់ទេ! ហើយអញ្ចឹង កូនរបស់បងស្រីសព្វថ្ងៃនេះគាត់មានអាយុប៉ុន្មានឆ្នាំហើយ?

ខ៖ កូនរបស់ខ្ញុំគាត់មានអាយុដប់ឆ្នាំហើយ។

ក៖ អូ! ដប់ឆ្នាំគត់ហើយ! ហើយសំរាប់កូនស្រីរបស់បងស្រីនឹង តើគាត់់មានឈ្មោះអ្វីដែរ បងស្រី?

ខ៖ កូនស្រីរបស់ខ្ញុំគាត់ឈ្មោះ នីហ្សា។

ក៖ អូ! គាត់ឈ្មោះនីហ្សា! ហើយអញ្ចឹង តើបងស្រីធ្លាប់មានអនុស្សាវរីយ៍អ្វីដែលល្អៗជាមួយកូនរបស់បងស្រីទេ?

ខ៖ ស្តីបន្ទោសរាល់ថ្ងៃនឹង។

ក៖ ដោយសារតែស្រឡាញ់ទើបស្តីបន្ទោស។ ហើយអញ្ចឹង សំរាប់បងស្រី តើបងស្រីចេះអាន ហើយនឹងសរសេរអក្សរខ្មែរទេ បងស្រី?

ខ៖ អត់ចេះទេ អត់បានរៀនផង។

ក៖ ហើយអញ្ចឹង តើបងស្រីចេះនិយាយភាសាផ្សេងក្រៅពីភាសាខ្មែរទេ បងស្រី?

ខ៖ ចេះស្អីបើខ្មែរនឹងមិនតាំងចង់ចេះផង។

ក៖ ហើយអញ្ចឹងសំរាប់បងស្រីមានបានចូលរៀនទេ បងស្រី?

ខ៖ រៀនបានបន្តិចតែវាអត់ចេះ។

ក៖ បានចូលរៀនដែរ!

ខ៖ បានចូលរៀនត្រឹមថ្នាក់ទីមួយ។

ក៖ អូ! បានចូលរៀនត្រឹមថ្នាក់ទីមួយ។ ហើយអញ្ចឹងកាលដែលបងស្រីរៀននឹង តើបងស្រីបានរៀននៅសាលាណាដែរបងស្រី?

ខ៖ រៀននៅដំរិលយើងនឹង។

ក៖ អូ! រៀននៅសាលាបឋមសិក្សាដំរិល។ ហើយអញ្ចឹង តើបងស្រីមានមិត្តភក្តិជិតស្និតដែលធំធាត់មកជាមួយគ្នាទេបងស្រី?

ខ៖ បើនិយាយពីរឿងមិត្តភក្តិនឹងគ្មានតែម្តង បើរឿងស្គាល់ចេះតែស្គាល់ហើយ តែបើមិត្តភក្តិគ្មានទេ។

ក៖ មិត្តភក្តិជិតស្និតអត់មានទេ មានតែស្គាល់គ្នាធម្មតាទេ។ ហើយអញ្ចឹង សំរាប់សព្វថ្ងៃនេះ បងស្រីមានធ្វើស្រែចំការទេ បងស្រី?

ខ៖ ធើ្វស្រែបន្តិចបន្តួចមិនដែលទៅមើលផង ព្រោះគ្រាប់ចោល។

ក៖ ហើយអញ្ចឹង បងស្រីធ្វើស្រែប៉ុន្មានដែរបងស្រី?

ខ៖ ធ្វើស្រែសាមសិបអា របរគេចែកអោយ។

ក៖ អូ! របរគេចែកអោយពីជំនាន់ពលពតមក មែនទេបងស្រី?

ខ៖ ហ្នឹងហើយ!

ក៖ ហ្នឹងហើយ! នៅធ្វើដល់សព្វថ្ងៃនឹង។ ហើយអញ្ចឹង ក្រៅពីធ្វើស្រែនឹង អញ្ចឹងបងស្រីមានធ្វើការ អី្វផ្សេងដើម្បីចិញ្ចឹមជីវិតទេ បងស្រី?

ខ៖ ធ្វើការងារផ្ទះតិចតូច ចិញ្ចឹមជ្រូក ចិញ្ចឹមអីចឹងទៅណា។

ក៖ អូ! ចិញ្ចឹមជ្រូក ចិញ្ចឹមមាន់ ចិញ្ចឹមទាអីចឹងទៅ។ ហើយអញ្ចឹងបងស្រីអត់ដែលបានទៅស៊ីឈ្នួលគេនៅខាងក្រៅទេ បងស្រី?

ខ៖ អត់ដែលបានទៅទេ ទៅមិនរួចទេ។

ក៖ ហើយអញ្ចឹងសំរាប់បងស្រីគិតថា ជីវិតរបស់បងស្រីតាំងពីក្មេងរហូតមកដល់ពេលនេះមានការផ្លាស់ប្តូរទេ បងស្រី?

ខ៖ គ្មានផ្លាស់ប្តូរទៅណាទេ នៅតែដដែលនឹង។

ក៖ អូ! នៅតែប៉ុននឹងដដែល! ហើយអញ្ចឹងសំរាប់ម្ហូបវិញ តើបងស្រីចូលចិត្តហូបម្ហូបអ្វីជាងគេដែរ បងស្រី?

ខ៖ ហូបចំរុះទាំងអស់នឹង ស្លរត្រកួនអីចឹងទៅ។

ក៖ ហើយអញ្ចឹង អត់មានម្ហូបណាដែលចូលចិត្តហូបជាងគេទេ?

ខ៖ ចេះតែស្លរទៅ សម្លក់ផ្លែចេកអី ទៅទិញគេឯណាសុទ្ធតែជាតិគីមី។

ក៖ ហ្នឹងហើយ! ហើយអញ្ចឹង សំរាប់ល្បែងប្រជាប្រិយខ្មែរយើងដូចជាបោះឈូង បោះអង្គញ់ ទាញព្រ័ត្រអី តើបងស្រីមានចូលចិត្តលេងល្បែងអីទេ?

ខ៖ មិនដែលបានទៅនឹងគេផងនៅតែផ្ទះ។

ក៖ តែកាលនៅពីក្មេងមានចូលចិត្តលេងល្បែងណាទេ?

ខ៖ កាលពីក្មេងទៅតើ រាអីចេះតែទៅនឹងគេនឹងឯងទេ តែឥលូវឈប់ហើយ ចាស់ហើយ។

ក៖ ហើយអញ្ចឹង តើកាលពីក្មេងបងស្រីចូលចិត្តលេងល្បែងអីជាងគេ?

ខ៖ លេងទាញព្រ័ត្រ ទាញអីនឹងណា។

ក៖ ហើយអញ្ចឹង មានបទចម្រៀងណាដែលបងស្រីចូលចិត្តស្តាប់តាំងពីក្មេងមក?

ខ៖ បើនិយាយពីចម្រៀងស្មោះហើយគ្មានអារម្ម​ណ៍នៅជាមួយចម្រៀងនោះទេ​ អត់ចេះផង។

ក៖ អត់សូវចូលចិត្តស្តាប់ទេ។ ហើយអញ្ចឹង នៅក្នុងក្រុមគ្រួសាររបស់បងស្រីមាននរណាម្នាក់ដែលគាត់ចេះលេងឧបករណ៍ភ្លេងទេ?

ខ៖ អត់មានទេ គ្មាននរណាចេះទេ។

ក៖ ហើយអញ្ចឹង ផ្ទះរបស់បងកាលនៅពីតូចមានលក្ខណៈដូចម្តេចដែរបងស្រី?

ខ៖ ផ្ទះតូច។

ក៖ ហើយអញ្ចឹង ផ្ទះកាលនៅពីតូចនឹង ឪពុកម្តាយរបស់បងស្រីជាអ្នកធ្វើ ឬមួយយ៉ាងម៉េចដែរ បងស្រី?

ខ៖ កើតមកមិនទាន់ផង កើតមកឃើញកូនផ្ទះនឹងទៅហើយ។

ក៖ អូ! កើតមិនទាន់ កើតមកឃើញកូនផ្ទះនឹងហើយស្រាប់ហើយ។ ហើយអញ្ចឹង បងស្រីមានជំនាញដែលបន្តវេនពីក្រុមគ្រួសារ ដូចជាវេញវល្លិ៍ផ្តៅ ឬក៏ជំនាញធ្វើស្ករត្នោតអីទេ បងស្រី?

ខ៖ មានដើមត្នោតឯណាមកធ្វើនៅនេះ។

ក៖ អត់មានទេបងស្រី! ហើយអញ្ចឹងសំរាប់ជីវិតរបស់បងស្រីមានបានឆ្លងកាត់សម័យសង្រ្គាមទេ បងស្រី?

ខ៖ ឆ្លងកាត់តើ គេកៀរទៅនឹងធ្លាប់ដល់ព្រំប្រទល់អីនឹង មិនដឹងទៅដល់ណាទេប្រហែលជាកំពង់ធំហើយ។

ក៖ ហើយអញ្ចឹង កាលជំនាន់ពលពតនឹងគេអោយបងស្រីធ្វើអ្វីដែរ បងស្រី?

ខ៖ គេអោយខ្ញុំទៅដេញចាបចុះស៊ីស្រូវក្នុងស្រែព្រោះអីកាលនឹងនៅតូច។

ក៖ អូ! អញ្ចឹងកាលនឹងបងស្រីនៅតូច។ ហើយអញ្ចឹង ពេលសម័យពលពតនឹង តើបងស្រីមានអាយុប៉ុន្មានឆ្នាំហើយ បងស្រី?

ខ៖ មិនដឹងប៉ុន្មានឆ្នាំទេ តែគ្រាន់តែនៅចាំថាគេអោយដេញចាប។

ក៖ ហើយអញ្ចឹង ដោយសារយើងនៅតូចៗអញ្ចឹង គេអត់សូវធ្វើបាបទេ ឬក៏ម៉េចដែរបងស្រី?

ខ៖ គ្មានធ្វើបាបអីទេ យើងនៅតូចៗ។

ក៖ អូ! អញ្ចឹងអត់ដូចមនុស្សចាស់ទេ។ ហើយអញ្ចឹង សំរាប់បងស្រីធ្លាប់មានពេលដែលពិបាកជាងគេទេ បងស្រី?

ខ៖ ដូចជាគ្មានពិបាកអីទេ នៅតូចចេះតែទៅតាមគេទៅមិនដឹងអីផង។

ក៖ ពេលវេលាដែលពិបាកជាងគេនៅក្នុងជីវិតរបស់បងស្រីមានទេ?

ខ៖ មានតើ ពិបាកវាអត់នឹងពេលសម័យពលពតនឹង។

ក៖ ពិបាកជាងគេនៅក្នុងសម័យពលពត។

ខ៖ ពិបាកហើយមិនដឹងអង្ករណា បាយណា បាយលាយជាមួយសណ្តែក លាយជាមួយល្ហុង លាយជាមួយដើមចេក ចេះតែមានហើយ កើតទាន់អស់ហើយ មិនមែនដូចឥលូវយើងវិលដាំៗនោះទេ ពិបាកមែនកាលនោះ ទោះជាស្រូវមួយគ្រាប់ក៏មិនហ៊ានបោះចោលដែរ ពេលគេចាយអង្ករនាំគ្នារត់ទៅហើយបានមួយគ្រាប់ពីរគ្រាប់មិនហ៊ានបោះចោលទេ។

ក៖ ហើយអញ្ចឹង សំរាប់បងស្រីធ្លាប់មានបទពិសោធន៍ល្អៗដូចជា រៀបការកូន ឬមួយបុណ្យទាននៅផ្ទះទេ បងស្រី?

ខ៖ មិនដែលបានធ្វើបុណ្យនឹងគេទេព្រោះអត់មានលុយ។

ក៖ ហើយអញ្ចឹង រៀបការកូនអីអត់ដែលមានទេ​ មែនទេ?

ខ៖ បានរៀបការកូនអស់មួយហើយ។

ក៖ ហើយអញ្ចឹង សំរាប់ស្រីកាលនៅពីក្មេងធ្លាប់មានក្តីសង្ឃឹមថា នៅពេលបងស្រីធំឡើងបងស្រីចង់ធ្វើអ្វីមួយទេ បងស្រី?

ខ៖ គ្មានចង់ធ្វើអីទេ រាល់ថ្ងៃចង់អោយតែមានទេ តែមិនដឹងទៅរកអីអោយបានមាន។

ក៖ ហើយអញ្ចឹងសំរាប់ចុងក្រោយ បើសិនជាបងស្រីចង់ផ្តាំផ្ញើរទៅកាន់កូនចៅជំនាន់ក្រោយ តើបងស្រីនឹងផ្តាំផ្ញើរអ្វីខ្លះទៅបងស្រី?

ខ៖ អោយកូនចៅប្រឹងរកស៊ីអោយមានបានលុយច្រើនទៅ ធូរធារទៅកុំអោយវាពិបាក អោយរៀនចេះដឹងទៅ ប្រឹងរៀនសូត្រអោយចេះដឹងទៅ បានទៅប្រទេសគេប្រទេសអីទៅអោយបានលុយ ច្រើន។

ក៖ ហើយអញ្ចឹងសំរាប់បងស្រីចង់អោយកូនចៅជៀសវាង តើបងស្រីចង់អោយពួកគាត់ជៀសវាងពីអ្វីខ្លះដែរ បងស្រី?

ខ៖ អោយជៀសវាងពីធ្វើស្រែនឹង អោយទៅរកការងារណាធ្វើស្រាលៗកុំអោយហត់ អោយចេះនឹង ដំរិះទៅ។

ក៖ ហើយចុះសំរាប់បញ្ហាគ្រឿងញៀនអី យ៉ាងម៉េចដែរបងស្រី?

ខ៖​ កុំអោយក្បែរអោយសោះមិនចូលចិត្តទេ ជៀសវាងអោយឆ្ងាយ ខ្លាចអានឹងរាល់ថ្ងៃនេះ ខ្លាចតែចំគ្រឿងញៀននឹងតើ។

ក៖ ហើយអញ្ចឹងចុងក្រោយសូមអរគុណច្រើនហើយបងស្រីសំរាប់ពេលវេលារបស់បងស្រីដែល អោយខ្ញុំសម្ភាសន៍បងស្រីអំពីជីវប្រវត្តិរបស់បងស្រី ហើយអញ្ចឹងចុងក្រោយខ្ញុំសូមជូនពរបងស្រី មានសុខភាពល្អ មានកំលាំងមាំមួន មានប្រាជ្ញាវាងវៃ ហើយសូមជូនពរអោយកូនចៅរបស់បងគាត់មានសុខភាពល្អ មានកំលាំងមាំមួន មានប្រាជ្ញាវាងវៃ ហើយថាគ្រប់ការងាររបររកស៊ីរបស់ពួកគាត់បានជោគជ័យគ្រប់ៗគ្នា ហើយអញ្ចឹងអរគុណច្រើនបងស្រី។

សង្ខេប៖ បងស្រី ចក់ សាន គាត់មានអាយុសែសិបប្រាំបីឆ្នាំ គាត់កើតនៅភូមិក្បាលអូរ ឃុំដំរិល ស្រុកអូររាំងឪ ខេត្តត្បូងឃ្មុំ គាត់មានបងប្អូនចំនួនបួននាក់ ហើយគាត់បងគេក្នុងចំណោមបងប្អូនបួននាក់ ហើយសព្វថ្ងៃនេះបងប្អូនរបស់គាត់ទាំងអស់បានទៅស៊ីឈ្នួលគេនៅប្រទេសថៃ មានតែគាត់ម្នាក់ទេដែលរស់នៅក្នុងភូមិ ហើយឪពុករបស់គាត់ត្រូវបានពួកពលពតយកទៅសំលាប់ចោលតាំងពីគាត់នៅតូច ហើយ ម្តាយរបស់គាត់នៅមានជីវិតរស់នៅដល់សព្វថ្ងៃនេះ។ ក្នុងជំនាន់ពលពតគាត់នៅតូចចឹងគេមិនសូវធ្វើបាបគាត់ប៉ុន្មានទេ គ្រាន់តែគេអោយគាត់ទៅដេញចាបដែលចុះស៊ីស្រូវក្នុងស្រែ។ ក្នុងជីវិតគាត់មានបំណងប្រាថ្នាថា សូមអោយរកស៊ីមានបានកុំអោយជួបនឹងភាពពិបាកវេទនាទៀត។